చేతులెత్తేసిన ఆన్‌లైన్‌ పోర్టల్‌ 'ఆస్క్‌మీ'!
-  రోడ్డున పడనున్న 4000 మంది ఉద్యోగులు
                    న్యూఢిల్లీ: గత కొంత కాలంగా నిధుల సమస్యను ఎదుర్కొంటున్న వినియోగదారు సేవల ఆధారిత సెర్చ్‌ ఇంజిన్‌ 'ఆస్క్‌మీ' ఊహించినట్లుగానే శుక్రవారం చేతులెత్తేసింది. తాజా సమాచారం మేరకు 'ఆస్క్‌మీ' అన్ని రకాల సేవలకు స్వస్తి పలికినట్లుగా సమాచారం. కంపనీ తాజా నిర్ణయంతో దాదాపు 4000 మంది ఉద్యోగులు రోడ్డున పడనున్నారు. రూ.2.5 లక్షల నుంచి రూ.6 లక్షల మధ్య వార్షిక వేతన ప్యాకేజీ కలిగిన దాదాపు రూ.650 మంది ఉద్యోగులు ఇప్పటికే రాజీనామాలు సమర్పించి సంస్థ నుంచి వైదొలిగారు. గురుగ్రామ్‌ కేంద్రంగా పని చేస్తున్న ఈ-కామర్స్‌ వెబ్‌సైట్‌ అన్‌లైన్‌లో ఇంకా కనిపిస్తున్నప్పటికీ సంస్థ ఎలాంటి కొత్త ఆర్డర్లను స్వీకరించడం లేదు. సంస్థలోని ప్రధాన పెట్టుబడిదారు 'యాస్ట్రో హెల్డింగ్స్‌' ఎలాంటి ముందస్తు సమాచారం లేకుండా సంస్థ నుంచి వైదలగడంతో కంపెనీ కార్యకలాపాలను అకస్మాతుగా మూసేయాల్సి వస్తోందని కంపెనీ తెలిపింది. ఆస్క్‌మీలో 97 శాతం మేర వాటా కలిగిన యాస్ట్రా హోల్డింగ్స్‌ సంస్థ గత నెలలో సంస్థ నుంచి వైదొలిగింది. సంస్థలో మైనార్టీ వాటా కలిగిన వారి నుంచి ఎదురైన అంతర్గత సవాళ్ల కారణంగా మలేషియా సంస్థ 'ఆస్క్‌మీ'కి గుడ్‌బై చెప్పినట్లుగా సమాచారం. ఈ విషయమై ఆస్క్‌మీ సంస్థ కార్పొరేట్‌ వ్యవహారాల శాఖకు, రిజిస్ట్రార్‌ ఆఫ్‌ కంపెనీస్‌కు ఒక లేఖ రాస్తూ సంస్థపై ఉన్న అప్పులు, ఇతర చెల్లింపు బాధ్యతలను నెరవేర్చకుండా యాస్ట్రా హోల్డింగ్స్‌ దేశాన్ని వదిలి వెళ్లకుండా చూడాని విజ్ఞప్తి చేసింది. 2010లో క్లాసిఫైడ్‌ పోర్టల్‌ ప్రారంభమైన ఆస్క్‌మీ సంస్థ 2012లో ఆస్క్‌మీ బజార్‌తో ఆన్‌లైన్‌ షాపింగ్‌ పోర్టల్‌ అవతారం ఎత్తింది. దీనికి తోడు ఈ సంస్థ 'ఆస్క్‌మీ పే', 'ఆస్క్‌మీ ఫిన్‌'. 'ఆస్క్‌మీ బజార్‌' సేవలతోనూ ఆన్‌లైన్‌లో మంచి ప్రాచుర్యం పొందింది.
మీ స్నేహితులకు రికమెండ్ చెయ్యండి